वैसे तो स्वेटर बुनने का शौक अब ज़्यादातर महिलाओं को नहीं रहा लेकिन कुछ महिलाएं ऐसी हैं जो इस पुरानी कला को अभी तक ज़िंदा रखे हुए हैं। हालांकि उन्हें भी ये लगता है कि उनकी आगे आने वाली पीढ़ियां इसे आगे नहीं बढ़ा पाएंगी। बरेली के शास्त्रीनगर में रहने वाली आभा गंगवार बताती हैं, ''मेरे पति को ऊन से बुना हुआ स्वेटर पहनना ही अच्छा लगता है। इसलिए मैं अभी भी उनके लिए स्वेटर बुनती हूं। हर साल सर्दियों में 4 - 5 स्वेटर तो बुन ही डालती हूं। हालांकि अब बच्चों को घर पर बना हुआ स्वेटर अच्छा नहीं लगता। उन्हें बाज़ार वाला ही चाहिए होता है, इसलिए मुझे लगता है कि मेरी ये कला अब मेरे परिवार में आगे नहीं बढ़ पाएगी।